b'\n_START_ARTICLE_\nPsycho (film din 1960)\n_START_SECTION_\nRezumat\n_START_PARAGRAPH_\nAv\xc3\xa2nd nevoie de bani pentru a se c\xc4\x83s\xc4\x83tori cu iubitul s\xc4\x83u, Sam Loomis (John Gavin), secretara Marion Crane (Janet Leigh) din Phoenix fur\xc4\x83 40.000 de dolari de la unul dintre clien\xc8\x9bii patronului s\xc4\x83u \xc8\x99i fuge din ora\xc8\x99 cu ma\xc8\x99ina proprie. Pe drum spre casa din California a lui Sam, ea opre\xc8\x99te de-a lungul drumului \xc8\x99i doarme \xc3\xaen ma\xc8\x99in\xc4\x83. Un poli\xc8\x9bist ce patrula pe autostrad\xc4\x83, care o treze\xc8\x99te, devine suspicios din cauza faptului c\xc4\x83 femeia era agitat\xc4\x83 \xc8\x99i \xc3\xaencepe s\xc4\x83 o urm\xc4\x83reasc\xc4\x83. \xc3\x8en urm\xc4\x83torul ora\xc8\x99, ea \xc3\xae\xc8\x99i schimb\xc4\x83 ma\xc8\x99ina cu o alta \xc8\x99i apoi \xc3\xae\xc8\x99i continu\xc4\x83 drumul. \xc3\x8en timpul deplas\xc4\x83rii, izbucne\xc8\x99te o furtun\xc4\x83 puternic\xc4\x83, iar Marion opre\xc8\x99te de-a lungul drumului \xc8\x99i solicit\xc4\x83 cazare pentru o noapte la Motelul Bates._NEWLINE_Proprietarul Norman Bates (Anthony Perkins) \xc3\xaei spune lui Marion c\xc4\x83 el are rareori clien\xc8\x9bi din cauza faptului c\xc4\x83 motelul se afl\xc4\x83 de-a lungul vechii autostr\xc4\x83zi, mai pu\xc8\x9bin frecventate, \xc8\x99i men\xc8\x9bioneaz\xc4\x83 c\xc4\x83 locuie\xc8\x99te cu mama sa, \xc3\xaentr-o cas\xc4\x83 apropiat\xc4\x83 cu vedere la motel. El o invit\xc4\x83 timid pe Marion s\xc4\x83 ia cina cu el. Ea \xc3\xael aude pe Norman cert\xc3\xa2ndu-se cu mama sa cu privire la presupusul lui interes sexual fa\xc8\x9b\xc4\x83 de Marion \xc8\x99i, \xc3\xaen timpul mesei, Marion \xc3\xael sup\xc4\x83r\xc4\x83, suger\xc3\xa2ndu-i s\xc4\x83-\xc8\x99i interneze mama la un azil. El recunoa\xc8\x99te c\xc4\x83 \xc8\x99i-ar dori s\xc4\x83 fac\xc4\x83 acest lucru, dar nu vrea s\xc4\x83 o abandoneze._NEWLINE_Marion vrea s\xc4\x83 se \xc3\xaentoarc\xc4\x83 la Phoenix pentru a returna banii. Pe c\xc3\xa2nd ea se dezbr\xc4\x83ca \xc3\xaen camer\xc4\x83, Norman prive\xc8\x99te printr-un vizor aflat \xc3\xaen peretele biroului s\xc4\x83u. Dup\xc4\x83 ce calculeaz\xc4\x83 modul \xc3\xaen care poate rambursa banii pe care \xc3\xaei cheltuise, Marion arunc\xc4\x83 h\xc3\xa2rtiile \xc3\xaen vasul WC \xc8\x99i \xc3\xaencepe s\xc4\x83 fac\xc4\x83 un du\xc8\x99. Brusc, cineva cu o figur\xc4\x83 nedeslu\xc8\x99it\xc4\x83 intr\xc4\x83 \xc3\xaen baie \xc8\x99i o lovi mortal pe Marion cu un cu\xc8\x9bit. Norman g\xc4\x83se\xc8\x99te cadavrul \xc8\x99i presupune imediat c\xc4\x83 mama sa a comis crima. El cur\xc4\x83\xc8\x9b\xc4\x83 baia \xc8\x99i pune corpul lui Marion, \xc3\xaenf\xc4\x83\xc8\x99urat \xc3\xaen perdeaua de du\xc8\x99, \xc8\x99i toate lucrurile ei, inclusiv banii, \xc3\xaen portbagajul ma\xc8\x99inii femeii \xc8\x99i o scufund\xc4\x83 \xc3\xaentr-o mla\xc8\x99tin\xc4\x83 din apropiere._NEWLINE_La scurt timp dup\xc4\x83 aceea, Sam este contactat de sora lui Marion Lila (Vera Miles) \xc8\x99i de detectivul particular Milton Arbogast (Martin Balsam), care fusese angajat de patronul lui Marion pentru a o g\xc4\x83si \xc8\x99i a recupera banii. Arbogast caut\xc4\x83 urmele lui Marion pe la motelurile din zon\xc4\x83 \xc8\x99i-l \xc3\xaentreab\xc4\x83 \xc8\x99i pe Norman despre Marion, dar proprietarul motelului minte \xc3\xaen mod neconving\xc4\x83tor. El refuz\xc4\x83 s\xc4\x83-l lase pe Arbogast s\xc4\x83 vorbeasc\xc4\x83 cu mama lui, pretinz\xc3\xa2nd c\xc4\x83 aceasta este bolnav\xc4\x83. Arbogast \xc3\xaei telefoneaz\xc4\x83 Lilei \xc8\x99i-i spune c\xc4\x83 o va contacta din nou dup\xc4\x83 ce va vorbi cu mama lui Norman. Arbogast intr\xc4\x83 \xc3\xaen casa lui Norman \xc8\x99i este atacat cu un cu\xc8\x9bit de buc\xc4\x83t\xc4\x83rie mare de o persoan\xc4\x83 cu fa\xc8\x9ba acoperit\xc4\x83, f\xc4\x83c\xc3\xa2ndu-l s\xc4\x83 cad\xc4\x83 \xc3\xaen jos pe sc\xc4\x83ri \xc8\x99i apoi \xc3\xaenjunghiindu-l mortal. Norman vorbe\xc8\x99te cu mama sa \xc8\x99i o \xc3\xaendeamn\xc4\x83 s\xc4\x83 se ascund\xc4\x83 \xc3\xaen pivni\xc8\x9b\xc4\x83, astfel \xc3\xaenc\xc3\xa2t nimeni s\xc4\x83 nu o poat\xc4\x83 g\xc4\x83si. Ea respinge ideea \xc8\x99i-i spune fiului s\xc4\x83 ias\xc4\x83 din camer\xc4\x83. \xc3\x8empotriva voin\xc8\x9bei ei, Norman o duce \xc3\xaen pivni\xc8\x9ba de fructe._NEWLINE_Atunci c\xc3\xa2nd Arbogast nu o mai sun\xc4\x83 pe Lila, ea \xc8\x99i Sam contacteaz\xc4\x83 poli\xc8\x9bia local\xc4\x83. \xc8\x98eriful adjunct Al Chambers este perplex s\xc4\x83 afle c\xc4\x83 Arbogast a v\xc4\x83zut o femeie la fereastr\xc4\x83 \xc8\x99i dezv\xc4\x83luie faptul c\xc4\x83 mama lui Norman a murit \xc3\xaen urm\xc4\x83 cu zece ani. Norman a g\xc4\x83sit-o moart\xc4\x83 al\xc4\x83turi de iubitul ei c\xc4\x83s\xc4\x83torit, o aparent\xc4\x83 crim\xc4\x83-sinucidere. C\xc3\xa2nd Chambers respinge preocup\xc4\x83rile Lilei \xc8\x99i a lui Sam legate de dispari\xc8\x9bia lui Arbogast, cei doi decid s\xc4\x83 mearg\xc4\x83 ei \xc3\xaen\xc8\x99i\xc8\x99i la motel. D\xc3\xa2ndu-se drept un cuplu c\xc4\x83s\xc4\x83torit, Sam \xc8\x99i Lila caut\xc4\x83 prin motel \xc8\x99i prin camera unde se cazase Marion, unde g\xc4\x83sesc o bucat\xc4\x83 de h\xc3\xa2rtie pe care era scris "40.000 dolari". \xc3\x8en timp ce Sam distrage aten\xc8\x9bia lui Norman, Lila se furi\xc8\x99eaz\xc4\x83 \xc3\xaen cas\xc4\x83 pentru a o c\xc4\x83uta pe mama lui. Sam sugereaz\xc4\x83 c\xc4\x83 Norman a ucis-o pe Marion pentru bani, astfel \xc3\xaenc\xc3\xa2t s\xc4\x83-\xc8\x99i poat\xc4\x83 cump\xc4\x83ra un motel nou. D\xc3\xa2ndu-\xc8\x99i seama c\xc4\x83 Lila lipse\xc8\x99te, Norman \xc3\xael love\xc8\x99te pe Sam \xc8\x99i fuge spre cas\xc4\x83. Lila \xc3\xael vede \xc8\x99i se ascunde \xc3\xaen pivni\xc8\x9b\xc4\x83, unde ea descoper\xc4\x83 corpul mumificat al doamnei Bates \xc8\x99i \xc3\xaencepe s\xc4\x83 \xc8\x9bipe. Dup\xc4\x83 c\xc3\xa2teva secunde, Norman intr\xc4\x83 \xc3\xaen pivni\xc8\x9b\xc4\x83, purt\xc3\xa2nd hainele mamei sale \xc8\x99i o peruc\xc4\x83 \xc8\x99i av\xc3\xa2nd \xc3\xaen m\xc3\xa2n\xc4\x83 un cu\xc8\x9bit. Sam ajunge la timp tocmai pentru a-l opri pe Bates \xc8\x99i a salva pe Lila._NEWLINE_Dup\xc4\x83 arestarea lui Norman, psihiatrul dr. Fred Richmond (Simon Oakland) \xc3\xaei spune lui Sam \xc8\x99i Lilei c\xc4\x83 doamna Bates este vie doar \xc3\xaen imagina\xc8\x9bia bolnav\xc4\x83 a lui Norman. Dup\xc4\x83 moartea tat\xc4\x83lui lui Norman, mama \xc8\x99i fiul tr\xc4\x83iser\xc4\x83 ca \xc8\x99i cum ei ar fi fost singurele persoane de pe lume. C\xc3\xa2nd mama lui \xc8\x99i-a g\xc4\x83sit un iubit, Norman a fost m\xc4\x83cinat de gelozie \xc8\x99i i-a ucis pe am\xc3\xa2ndoi. Cople\xc8\x99it de vinov\xc4\x83\xc8\x9bie, el a \xc3\xaencercat s\xc4\x83 "\xc8\x99tearg\xc4\x83 crima", aduc\xc3\xa2ndu-\xc8\x99i mama "\xc3\xaenapoi la via\xc8\x9b\xc4\x83" \xc3\xaen mintea lui. Norman a furat cadavrul ei \xc8\x99i i-a conservat corpul; el \xc8\x99i-a dezvoltat o personalitate multipl\xc4\x83, \xc3\xaen care coexistau cele dou\xc4\x83 personalit\xc4\x83\xc8\x9bi - Norman \xc8\x99i "Mama" -; atunci c\xc3\xa2nd el este "Mama", el ac\xc8\x9biona, discuta \xc8\x99i se \xc3\xaembr\xc4\x83ca a\xc8\x99a cum ar fi f\xc4\x83cut-o mama sa. Se descoper\xc4\x83 c\xc4\x83 primele dou\xc4\x83 victime ale "Mamei" erau dou\xc4\x83 tinere atractive, iar cea de-a treia victim\xc4\x83 era Marion; "Mama" este la fel de geloas\xc4\x83 pe Norman a\xc8\x99a cum \xc8\x99i el era pe ea, \xc8\x99i astfel "ea" \xc3\xaei ucide pe to\xc8\x9bi de care Norman se simte atras. Psihoza \xc3\xael protejeaz\xc4\x83 de cunoa\xc8\x99terea altor crime comise dup\xc4\x83 moartea mamei sale._NEWLINE_Norman se afl\xc4\x83 \xc3\xaentr-o celul\xc4\x83, cu mintea dominat\xc4\x83 de personalitatea Mamei. Cu o voce groas\xc4\x83, ea spune c\xc4\x83 va dovedi autorit\xc4\x83\xc8\x9bilor c\xc4\x83 este inofensiv\xc4\x83 prin refuzul de a lovi o musc\xc4\x83 de pe m\xc3\xa2na lui Norman, apoi formeaz\xc4\x83 un z\xc3\xa2mbet care se suprapune peste un craniu albit pe m\xc4\x83sur\xc4\x83 ce camera de filmat \xc3\xaenlocuie\xc8\x99te \xc3\xaencet aceast\xc4\x83 imagine ar\xc4\x83t\xc3\xa2nd cum este recuperat\xc4\x83 ma\xc8\x99ina lui Marion din mla\xc8\x99tin\xc4\x83.\n_START_SECTION_\nContinu\xc4\x83ri \xc8\x99i remake-uri\n_START_PARAGRAPH_\nTrei continu\xc4\x83ri au fost realizate: Psycho II (1983), Psycho III (1986) \xc8\x99i Psycho IV: The Beginning (1990), ultimul fiind un film de televiziune cu un scenariu scris de autorul scenariului original, Joseph Stefano, \xc8\x99i a c\xc4\x83rui ac\xc8\x9biune se petrece anterior celeia din primul film. Anthony Perkins a revenit la rolul lui Norman Bates \xc3\xaen toate cele trei continu\xc4\x83ri \xc8\x99i a regizat, de asemenea, al treilea film. Vocea mamei lui Norman Bates a fost interpretat\xc4\x83 tot de actri\xc8\x9ba radiofonic\xc4\x83 Virginia Gregg, cu excep\xc8\x9bia filmului Psycho IV, unde rolul a fost interpretat de Olivia Hussey. Vera Miles a reluat rolul Lila Crane \xc3\xaen Psycho II. Continu\xc4\x83rile au fost bine primite, dar considerate inferioare filmului original._NEWLINE_Bates Motel a fost un proiect de televiziune din care s-a difuzat numai episodul pilot (\xc3\xaenainte de realizarea filmului Psycho IV). Anthony Perkins a refuzat s\xc4\x83 apar\xc4\x83 \xc3\xaen episodul pilot, astfel \xc3\xaenc\xc3\xa2t rolul lui Norman a fost interpretat de Kurt Paul, care fusese dublura lui Perkins \xc3\xaen Psycho II \xc8\x99i III. \xc3\x8en 1998, Gus Van Sant a regizat un remake al filmului Psycho. Filmul este color \xc8\x99i are o distribu\xc8\x9bie diferit\xc4\x83, dar \xc3\xaen afar\xc4\x83 de aceasta este un remake care practic copiaz\xc4\x83 mi\xc8\x99c\xc4\x83rile camerei \xc8\x99i montajul din filmul lui Hitchcock. A Conversation with Norman (2005), regizat de Jonathan M. Parisen, a fost un film inspirat din Psycho._NEWLINE_\xc3\x8encep\xc3\xa2nd cu anul 2010, este \xc3\xaen lucru un film bazat pe cartea Alfred Hitchcock and the Making of Psycho a lui Stephen Rebello. Filmul va fi intitulat Alfred Hitchcock Presents, va fi regizat de Ryan Murphy \xc8\x99i \xc3\xael va avea pe Anthony Hopkins \xc3\xaen rolul lui Hitchcock._NEWLINE_La 19 octombrie 2010, un documentar independent numit The Psycho Legacy a fost lansat pe DVD. Documentarul analizeaz\xc4\x83 mo\xc8\x99tenirea \xc8\x99i impactul filmului Psycho nu doar asupra cinematografului, ci \xc8\x99i asupra \xc3\xaentregii lumi. Filmul a inclus \xc8\x99i istoria produc\xc8\x9biei filmelor Psycho II, Psycho III \xc8\x99i Psycho IV: The Beginning. El a primit recenzii majoritar pozitive din partea criticilor \xc8\x99i a fanilor._NEWLINE_La 13 ianuarie 2012, A&E a anun\xc8\x9bat c\xc4\x83 un serial de televiziune numit Bates Motel era \xc3\xaen curs de dezvoltare la postul de televiziune. Serialul TV nu are nici o leg\xc4\x83tur\xc4\x83 cu proiectul anterior Bates Motel, al c\xc4\x83rui episod pilot fusese difuzat \xc3\xaen 1987. Ac\xc8\x9biunea din serial va avea loc \xc3\xaenainte de evenimentele din filmul original \xc8\x99i vor povesti copil\xc4\x83ria lui Norman Bates, rela\xc8\x9biile cu mama lui \xc8\x99i modul \xc3\xaen care ea l-a f\xc4\x83cut s\xc4\x83 devin\xc4\x83 un criminal, similare secventelor de flashback din Psycho IV: The Beginning. Serialul a avut premiera la 18 martie 2013 pe canalul TV american A&E.\n_START_SECTION_\nImpact cultural\n_START_PARAGRAPH_\nPsycho a devenit unul dintre cele mai cunoscute filme din istoria cinematografiei \xc8\x99i este probabil cel mai cunoscut film al lui Hitchcock. \xc3\x8en romanul s\xc4\x83u, Bloch a utilizat neobi\xc8\x99nuit\xc4\x83: el a introdus \xc3\xaen mod repetat protagoni\xc8\x99ti simpatetici, apoi i-a ucis. Aceasta se joac\xc4\x83 cu a\xc8\x99tept\xc4\x83rile cititorilor scrierilor tradi\xc8\x9bionale, l\xc4\x83s\xc3\xa2ndu-i confuzi \xc8\x99i speria\xc8\x9bi. Hitchcock a recunoscut efectul pe care aceast\xc4\x83 abordare l-ar putea avea asupra publicului \xc8\x99i a utilizat-o \xc3\xaen adaptarea sa, omor\xc3\xa2nd personajul interpretat de Leigh la sf\xc3\xa2r\xc8\x99itul primului act. Aceast\xc4\x83 intrig\xc4\x83 \xc3\xaendr\xc4\x83znea\xc8\x9b\xc4\x83, cuplat\xc4\x83 cu faptul c\xc4\x83 personajul era interpretat de un nume mare de la box-office-ul acelei perioade, a fost o \xc3\xaentors\xc4\x83tur\xc4\x83 \xc8\x99ocant\xc4\x83 pentru anii 1960._NEWLINE_Momentul cel mai original \xc8\x99i mai influent din film este "scena de la du\xc8\x99", care a devenit reprezentativ\xc4\x83 \xc3\xaen cultura pop, deoarece este adesea considerat\xc4\x83 ca fiind una dintre cele mai terifiante scene filmate vreodat\xc4\x83. O parte din eficacitatea sa s-a datorat utiliz\xc4\x83rii tehnicilor de montaj \xc3\xaemprumutate de la produc\xc4\x83torii de film sovietici, precum \xc8\x99i scr\xc3\xa2\xc8\x99netului de viori din muzica compus\xc4\x83 de Bernard Herrmann._NEWLINE_Psycho este considerat ast\xc4\x83zi a fi primul film \xc3\xaen genul slasher \xc8\x99i a fost men\xc8\x9bionat \xc3\xaen filme de mai multe ori; printre acestea se afl\xc4\x83 film muzical horror Phantom of the Paradise (1974), filmul horror Halloween (1978) (unde joac\xc4\x83 Jamie Lee Curtis, fiica lui Janet Leigh), High Anxiety (1977), Fade to Black (1980), Dressed to Kill (1980) \xc8\x99i satira horror Scream (1996) a lui Wes Craven. Tema muzical\xc4\x83 de deschidere a lui Bernard Herrmann a fost folosit\xc4\x83 de rapperul Busta Rhymes \xc3\xaen c\xc3\xa2ntecul "Gimme Some More" (1998). Romanul What You See in the Dark (2011) al lui Manuel Mu\xc3\xb1oz include o intrig\xc4\x83 secundar\xc4\x83 care fic\xc8\x9bionalizeaz\xc4\x83 elemente de la filmarea lui Psycho, referindu-se la Hitchcock \xc8\x99i la Leigh doar ca "regizorul" \xc8\x99i "actri\xc8\x9ba". \xc3\x8en cartea de benzi desenate a lui Jonni Future, casa mo\xc8\x99tenit\xc4\x83 de personajul titular este modelat\xc4\x83 dup\xc4\x83 Hotelul Bates. Secven\xc8\x9ba de final este parodiat\xc4\x83 de South Park \xc3\xaen "City Sushi".'